PIIBEL ARMSAKS
Tänaseks teemaks on meie kõne.
See on Piibli 9.käsk ja luteri katekismuse 8.käsk.
"Sa ei tohi tunnistada oma ligimese vastu valetunnistajana!"
See on 2.Ms 20:16
Alustame mõtisklusega, kuidas sa end tunned,
kui saad teada, et su abikaasa, laps või sõber on sulle valetanud.
See ei ole hea tunne.
Sa kogesid, et usaldus kannatas ja purunes.
Aga mõelgem nüüd oma sõnadele, mida sa näiteks täna oled öelnud.
Kas need olid julgustavad ja aitasid teist inimest?
Või olid need sõnad, millega sa haavasid teist või rikkusid päeva?
Kas need olid üldse vajalikud sõnad? Kas oli vaja rääkida
kellestki kolmandast midagi, mida keegi teine ei teadnud?
Ristiusus on sõnad tähtsamad kui teod.
"Alguses oli Sõna."
Mõelgem sellele, et Jumal lõi maailma ainult Sõnaga.
Jeesus on Jumala lihakssaanud Sõna.
Kristlane ei saa öelda, et ega see pragamine haava.
Et need on ainult sõnad...
Ei, sõnad on väga tähtsad.
Meie postmodernistlik aeg on selline, et see ei usu enam tõesse.
Filosoofid räägivad ainult keelemängust.
Sõnadega mängitakse mänge ja sõnad ei tähenda midagi,
et nüüd räägime millestki tõesest.
Samal ajal tulvab infotulv me peale ja matab meid kui hiidlaine enda alla.
See infotulv suurendab sõnade inflatsiooni.
Piibel ei toeta sõnade inflatsiooni.
Jeesus ütles Mt 12:34 nii:
"Sest suu räägib sellest, millest süda on tulvil. Hea inimene võtab
heast varamust head ja kuri inimene võtab kurjast varamust kurja.
Aga ma ütlen teile, et inimesed peavad kohtupäeval aru andma
igast tühjast sõnast, mis on rääkinud,
sest su sõnadest mõistetakse õigeks ja su sõnadest mõistetakse sind süüdi."
Jeesus annab meile mõista, et meist igaühel on varamu südames.
Meie suust ei tule välja muu kui ainult see, mis seal leidub.
Asjatu on öelda, et olin stressis ja paha sõna lipsas suust.
Ka Freud ütles, et need lipsatused näitavad,
mis meie südames on tegelikult.
Sõber, mõtleme tänapäevastele sõnadele.
Kas need tulevad heast varamust või kurjast varamust?
Jeesus ütleb siin julgelt, et meie sõnade alusel mõistetakse meid süüdi.
Millistel viisidel me võime rikkuda seda käsku:
"Sa ei tohi tunnistada oma ligimese vastu valetunnistajana!"
Vale kohtumõistmine või valetamine õiguseks
on selle käsu jäme rikkumine.
3.Ms 19:15 ütleb "Ärge tehke kohtus ülekohut!
Ära ole erapoolik viletsa kasuks ja ära austa vägevat,
vaid mõista ligimesele õiglaselt kohut!"
Aus kohtumõistmine on rahva selgroog.
Õnnelik on rahvas, kes teab, et presidendist ja riigikogust alates
ollakse ausad ja järgitakse seadusi, mis on määratud.
Ja et kohtunikud mõistavad kohut õigesti,
ei võta raha ega vaata, kumb on mõjuvõimsam.
Peab ütlema, et kiriklikes tülides on viimasel ajal tulnud ette lahendusi,
mille korral tekib mõte, kas see oli ikka õige?
Siis tavaline valetamine. Et ütled seda, mis pole tõde.
Efeslaste kiri 4:25 ütleb:
"Seepärast jätke vale ja rääkige tõtt oma ligimesega."
Kui hea on suhelda inimesega, kellest tead,
et kui ta ütleb midagi, siis see on tõsi.
Jeesus ütles, et iga teie "jah" olgu "jah" ja iga teie "ei" olgu "ei".
Teised peaksid saama loota me sõnade peale.
Inimest tarvitseb vaid korra valelt tabada,
kui juba tekib kahtlus, kas ta räägib ikka tõtt?
On väga tähtis õpetada lastele, et nad ei tohi valetada.
Valel on tagajärjed.
Nüüd kohtumõistmine. Jeesus ütles:
"Ärge mõistke kohut, et teie üle ei mõistetaks kohut,
sest mis kohtuga teie kohut mõistate, sellega mõistetakse kohut teiegi üle."
Kas see tähendab, et ei saa öelda, et see on patt, nii ära tee?
Ei, see ei tähenda seda, kuna Paulus koostas patunimekirju
ja Jeesus ütles otse: "Te rästikute sugu".
Ta ütles variseridele kõvasid sõnu.
Piibel ei keela tõe rääkimist.
Aga kui me arvustame ja hindame teist inimest,
peame arvestama ka sellega, et me ise oleme patused ja kurjad.
Kohtumõistmine, mis tuleb "ülevalt alla" stiilis:
"Mina olen hea ja sina halb", on vale.
Klatšimine ja maine mahategemine on Piiblis keelatud.
"Keelepeksja sõnad on nagu maiuspalad
ja lähevad otse sisikonna soppidesse." (Õp.18:8)
Miks on nii huvitav kuulata kuulujuttu?
Kui teisest inimesest räägitakse paha: "Vaata, mida ta on teinud!"
On juhis, et "Kõike siis, mida te tahate, et inimesed teile teeksid,
tehke ka nendele!" Kui sa ei taha, et su vigadest räägitakse su selja taga,
siis ära ka sina räägi taga teiste vigu.
Kuulujuttu on lihtne teele saata, aga tagasi ei saa seda kunagi.
On neid, kes kirjutavad selle veebi või ajalehte või kuhu tahes.
Rääkides veebist, siis tänapäeval on maine hävitamine väga lihtne,
kuna veebifoorumitesse ja kommentaaridesse võib kirjutada
mistahes laimu teisest inimestest.
Õnneks seadus mõnikord sekkub, aga mitte alati.
Me peame selgitama noortele, et see on patt
ja selle eest anname vastust Jumalale.
See, et netis võetakse teise inimese identiteet. Valetatakse ta kohta.
Avalikustatakse teisest mittesündsaid fotosid .
Kõik see on vale.
Tahan siinkohal mainida ka kollaste ajalehtede reklaampealkirju
ja esilehti, mille abil müüakse.
Kas on tõesti vaja heietada juhtide suhete, abiellumiste jms üle?
Ma ütlen, et me kristlastena peaksime boikoteerime seda nii,
et me ei osta neid lehti, mis on rahastatud teise inimeste eraelust.
Küberruum on valesid täis.
Seal valitseb selline valede tulv, et ei teagi, kuidas seda takistada.
Piibel räägib, et võitlus vale ja tõe vahel tugevneb lõpuajal.
Jeesus ütles, et saatan on valetaja ja vale isa.
Kui ta räägib valet, siis ta räägib enda oma.
Ja saatan paneb meid rääkima seda, mida tema tahab.
Lõpuajal saab saatan väga palju meelevalda.
Ta eksitab suurema osa inimestest.
Seepärast ei tasu loota sellele, et enamusel on alati õigus.
Kuulake Jumala Sõna, mis on võetud 2 Tessaloonika kirja 2ptk-st.
Paulus kirjutab seal antikristusest.
"Seadusevastase tulemine sünnib saatana mõjul
igasuguste vägevate tegude ja tunnustähtedega
ja valeimedega ja igasuguse ülekohtu pettusega neile,
kes hukkuvad, sellepärast, et nad ei võtnud vastu tõe armastust,
et nad oleksid pääsenud. Ja seepärast saadabki Jumal neile
eksitava jõu, et nad hakkaksid uskuma valet,
ja nii saavad kohtualuseks kõik, kes ei ole uskunud tõde,
vaid kellele on meeldinud ülekohus."
Sõber, mida see piiblikoht ütleb?
See ütleb, et me ei või uskuda imesid, kuna neid teeb antikristuski.
Vale veetlus on nii vägev ja kõik need, kes pole vastu võtnud
tõe armastust - Piiblit, need jõuavad eksitusse ja hukatusse.
Ja et see oli Jumal, kes lähetas välja eksituse.
Jumal saatis meile oma Poja ja oma Sõna - Piibli
ja kui need meile ei kõlba, siis Ta saadab eksituse.
Seepärast pole ma valmis ära andma ühtegi salmi Piiblist.
Tahan püsida selles tões, mis on kirjutatud ja loodan,
et sellest sõltuvalt takistan seda, et mind ei eksitataks lõpuajal
ja et ma ei jõuaks vale võrku.
Antikristus läheb templisse ja kuulutab end jumala olevat.
Meie aja templiks on kristlik kirik.
Jeesus söandas ikka öelda tõde.
Tema kõned olid täis tõde ja armastust.
Ja selline peaks olema ka meie kõne. Ei saa unustada ei tõde ega armastust.
Miks mõisteti Jeesus hukka, otsekui oleks Ta valetaja?
Loen teile Piiblist Johannese evangeeliumi 18.peatükist.
"Ülempreester küsitles nüüd Jeesust tema jüngrite ja õpetuse kohta."
Jeesust kuulatakse siin üle.
"Jeesus vastas talle: Mina olen rääkinud maailmale avalikult.
Olen alati õpetanud sünagoogis ja pühakojas, kuhu kogunevad kõik juudid
ja salaja pole ma rääkinud midagi. Miks sa küsid seda minult?
Küsi nendelt, kes on kuulnud, mida ma olen neile rääkinud.
Nemad teavad, mida olen öelnud." Kui Jeesus seda oli öelnud,
siis andis keegi Talle kõrvakiilu. See kõrvakiil oli tegelikult mõeldud
nii sinule kui minule. Jeesust löödi nende sõnade pärast,
mis on tulnud meie suust. Teda alandati selle kurja varamu pärast,
mis leidub meie südames. Jeesus mõisteti hukka, peksti ja häbistati
ja veel naelutati ristile sellepärast, et meie oleme ära eksinud tõest;
pole täitnud lubadusi ja oleme rääkinud teisest halba nende selja taga,
pidades ligimeste vigu halvemaks.
Lisainfo: www.ilosanomapiiri.fi
Tõlge: Merle Sibola